T. Bastrnák, poslanec: (2003-10-22):
Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a § 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti uvedené v legislatívnych pravidlách. Predložený návrh zákona je v súlade s Ústavou Slovenskej republiky, inými všeobecne záväznými právnymi predpismi a medzinárodnými zmluvami. Uvedený návrh zákona nemá dopad na štátny rozpočet a na rozpočet územných samospráv. Návrh zákona obsahuje doložku zlučiteľnosti s právom Európskej únie. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky č. 383 z 24. septembra 2003 a podľa § 71 rokovacieho poriadku Národnej rady Slovenskej republiky navrhujem, aby návrh zákona prerokovali výbory: Ústavnoprávny výbor Národnej rady, výbor pre hospodárstvo, privatizáciu a podnikanie, výbor pre pôdohospodárstvo, výbor pre verejnú správu, výbor pre životné prostredie a ochranu prírody a výbor pre zdravotníctvo. Za gestorský výbor navrhujem Výbor Národnej rady Slovenskej republiky pre zdravotníctvo. Odporúčam, aby výbory predmetný návrh zákona prerokovali v lehote do 30 dní a gestorský výbor do 31 dní od jeho prerokovania v prvom čítaní na schôdzi Národnej rady Slovenskej republiky. Ďakujem pekne, prosím, otvorte rozpravu. Z. Martináková, podpredsedníčka NR SR: Ďakujem, pán poslanec. Otváram všeobecnú rozpravu. Písomne sa neprihlásil do rozpravy žiaden poslanec, ústne sa prihlásil pán poslanec Džupa. Nech sa páči, prihláste sa, ak ešte niekto má záujem. Uzatváram možnosť hlásiť sa ústne do rozpravy. Pán poslanec Džupa, nech sa páči. K. Džupa, poslanec: Vážená pani predsedajúca, dámy poslankyne, páni poslanci, členovia vlády Slovenskej republiky, úvodom musím konštatovať, že je mi veľmi ľúto, keď pri prerokovaní tohto bodu nie je prítomný pán minister zdravotníctva. Pri všetkej úcte k pánu ministrovi sociálnych vecí určite problematika, ktorá je predmetom tejto novely, mu zaiste nie je dostatočne známa, ostáva len veriť, že zásadné pripomienky a závery, ktoré vyplynú z môjho príspevku, bude interpretovať pánu ministrovi. Ak sa máme zamyslieť nad predkladanou novelou, dovoľte, aby som vám predložil a interpretoval stanovisko HZDS-Ľudovej strany v oblasti zdravotníctva a z hľadiska celkovej filozofie prístupu k novelizáciám zákonov a vôbec k tvorbe zákonných tvorieb Slovenskej republiky. Úvodom musím konštatovať, uvedomujeme si celkom jasne a konkrétne, že ekonomická situácia dopadla celkom jasne, zreteľne a konkrétne na zdravotníctvo ako celok i na jednotlivé odbory a špecializácie v rámci celého širokého spektra, odbornosti a odborov, ktoré humánna medicína musí mať rozpracované aj v prostredí nášho slovenského zdravotníctva. Vieme, že tieto dopady prinášajú negatívne, sprievodné znaky do určitej miery, ale dnes už veľmi citeľne ovplyvňujú ďalšie napredovanie týchto oblastí hlavne z dôvodu, že tempo, ktorým sa uberá svetová medicína, nie je malé a má neustále narastajúci trend. Napriek teda pomerne dosť značne obmedzeným možnostiam si slovenské zdravotníctvo udržiava vysoký štandard intelektuálneho potenciálu, a to v rutinnej praxi a opäť v celom spektre odborností aj vo vedeckovýskumnej oblasti, ktorú musíme považovať za špičku intelektuálneho potenciálu slovenskej medicíny. Hovorím to preto, že dnes jasne má znaky, ktoré umožňujú konštatovať, že schopnosť konkurencie je dobrá, ale možnosti ju overiť v praxi, uspieť v súťaži sa zhoršujú. A na tejto báze hľadíme aj na novelu tohto zákona, ktorá sa týka oblasti klinického skúšobníctva. Nikto nepochybuje o tom, že je pre medicínsku prax žiaduca, potrebná pre pacienta, ale z toho širšieho hľadiska je vynikajúcou štartovacou pozíciou pre vedeckovýskumnú prax, činnosť a jej napredovanie. Aby ale to bolo možné naplniť, na to je potrebné splniť niektoré ďalšie požiadavky, kde, samozrejme, prvé hľadisko je kompatibilita systémov Európskej únie a druhou zásadnou otázkou je, či predkladaná novela zvýhodňuje alebo nezvýhodňuje, alebo aspoň vytvára rovnaké podmienky pre aplikáciu a prax klinického skúšobníctva pre subjekty slovenskej scény, nechcem povedať slovenského zdravotníctva, ale slovenskej scény, slovenského spektra všetkých inštitúcií, ktoré participujú na tomto veľmi zložitom, nesmierne závažnom procese, ktorý v sebe klinické skúšobníctvo obnáša. A preto je potrebné vytvoriť podmienky, aby v praxi klinického skúšobníctva mohli uspieť a mohlo uspieť intelektuálne prostredie našej domácej slovenskej scény, pretože to je minimálnou podmienkou pre to, aby v prvej fáze uspeli v konkurenčnom prostredí, ktoré je zaiste veľmi silné v priestore európskom aj celosvetovom, a aby následne mohli byť samy konkurenciou pre toto prostredie medicínsky vyspelých krajín Európskej únie a celého sveta. V tejto súvislosti preto všeobecné konštatovanie, že novela ide nad rámec direktívy č. 2001/20/ES Európskeho parlamentu, že v niektorých paragrafových zneniach nie je v súlade so smernicou č. 2001/20/ES Európskeho parlamentu, že v niektorých paragrafových zneniach odporuje zásadám správnej klinickej praxe, sa stáva druhoradým, resp. predmetom diskusií a úprav pri druhom čítaní tejto novely, pretože, samozrejme, je absolútnou nutnosťou, aby výsledný tvar bol absolútne kompatibilný so systémom vyspelých krajín Európskej únie, v opačnom prípade nemáme šancu čokoľvek v tejto oblasti urobiť. Ale predtým, než dospejeme k takémuto vyústeniu našich aktivít, kým sa teda zamyslíme a budeme participovať na ďalšom dopracovaní tohto návrhu, je potrebné zo strany predkladateľa, a teda zvlášť ministra zdravotníctva jasne a konkrétne, stručne a jedným slovom odpovedať na zásadnú otázku. Ministerstvo zdravotníctva predkladanou novelou sa prihlasuje k tomu, aby sa prijala novela, ktorá je v prospech klinického skúšobníctva Slovenskej republiky, inštitúcií, orgánov včítane zdravotníckych zariadení a zdravotníckych pracovníkov alebo nie je. To je zásadná otázka, pretože znenie niektorých paragrafov dáva celkom jasne cítiť vážnu obavu, že sa môže vytvárať taká zákonná norma, ktorú subjekty slovenské nebudú schopné splniť, a jednoducho im ani nebude umožnené vstúpiť do konkurenčného prostredia. Z hľadiska profesionálneho sa mi nechce veriť, že by snáď k takejto verzii ministerstvo zdravotníctva a vláda Slovenskej republiky pristúpili. Napriek tomu výklad určitých častí paragrafového znenia predkladanej novely môže viesť k týmto záverom. A potom je druhou otázkou, možno nie tak závažnou z hľadiska celkového výstupu, či je a do akej miery je pre ministerstvo zdravotníctva záväzná smernica č. 2001/20/ES Európskeho parlamentu a celá oblasť správnej klinickej praxe. Paragrafy a mnohé odkazy sa opakovane odvolávajú na dve smernice. Ale chcem podotknúť a prízvukovať jednu vec, znenie, ktoré zvolil predkladateľ, ide v mnohých prípadoch, čo som už v úvode uviedol, nad rámec alebo je mimo rámca hlavne smernice č. 2001/20/ES a v mnohých prípadoch sa dostáva aj minimálne na hranicu toho, ako je schválený dokument o správnej klinickej praxi. Ale znova zdôrazním, v prípade, že odpoveď na prvú otázku, ktorú som uviedol vo svojom príspevku, bude jednoznačná a potvrdí snahu ministerstva zdravotníctva, a tým vlády Slovenskej republiky vytvoriť pre subjekty slovenské minimálne rovnocenné podmienky ako pre iné inštitúcie a organizácie, a teda iné subjekty v rámci európskeho, príp. celosvetového priestoru, potom nevidím najmenší problém tieto chyby, ktoré môžu viesť k dezinterpretácii, chybným alebo nesprávnym výkladom, odstrániť. A v tomto prípade aj poslanci HZDS-Ľudovej strany, členovia výboru Národnej rady pre zdravotníctvo sú pripravení účinným spôsobom sa podieľať na tomto texte. Celkom na záver a s dobrým úmyslom chcem ešte povedať jednu vec. Myslím si totiž, že je všeobecne použiteľná pre každý rezort, ja som vďačný, že aspoň spravodajca zaznamenáva moje zásadné veci, chcem teda povedať, že je zásadná. My sa od určitého obdobia stretávame s normami Európskej únie, ktoré sú písané v angličtine. A myslím, že sa to týka každej oblasti, nielen oblasti humánnej medicíny a zdravotníctva ako celku. Chcem podotknúť to, čo je každému minimálne v oblasti svojej odbornej práce jasné, že preklad a preklad sú dve celkom iné a rozdielne kategórie a že preklad z angličtiny robený systémom otrockého prekladu alebo aj prekladateľského prekladu ešte nemusí znamenať súlad s terminológiou, ktorá je zaužívaná v právnom systéme Slovenskej republiky. Zvlášť by som teda predkladateľa chcel upozorniť, na § 16f a jeho odsek 2, kde som skalopevne presvedčený, že preklad smernice č. 2001/20/ES a využitie terminológie, ktorú predkladateľ vložil do paragrafového znenia tohto zákona, sú nesprávne. A vyzývam ho týmto spôsobom, aby zjednal patričnú nápravu, pretože svojím spôsobom to môže aj odborných pracovníkov, ktorí pripravovali tento dokument, pri konfrontácii s odborným zázemím mimorezortného prostredia postaviť do situácie dosť nepríjemnej, ak nechcem použiť slovo neprofesionálnej. Preto záverom, vážené dámy a páni, pokiaľ nám minister zdravotníctva jasne a konkrétne deklaruje odpoveď na moju principiálnu otázku, klub poslancov HZDS-Ľudovej strany je pripravený hlasovaním postúpiť túto novelu do druhého čítania. Ďakujem. Z. Martináková, podpredsedníčka NR SR: Ďakujem, pán poslanec. Pán poslanec bol jediným prihláseným do všeobecnej rozpravy. Vyhlasujem všeobecnú rozpravu za skončenú. Pán minister, predpokladám, že sa nechcete k rozprave vyjadriť, keďže zastupujete svojho kolegu. Pán minister, mimochodom, je zakázané nosiť mobilné telefóny do rokovacej sály. Pán spravodajca, chcete sa vyjadriť? Nie. Prerušujem rokovanie o tomto bode programu. Pokračovať budeme prvým čítaním o vládnom návrhu zákona, ktorým sa mení a dopĺňa zákon Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov a o zmene niektorých zákonov . Návrh zákona máte ako tlač 400. Prosím, aby v snemovni návrh zákona uviedol minister práce, sociálnych vecí a rodiny pán minister Kaník.